Diewe dwing slagoffer glo om rottegif te drinkArgieffoto Die polisie in Gauteng is steeds op soek na ŉ groep mense wat ŉ vrou beroof en haar gedwing het om rottegif te drink. “Niemand is nog in verband met die voorval in hegtenis geneem nie,” het lt.kol. Lungelo Dlamini, woordvoerder van die polisie in Gauteng, Donderdag gesê. Die vrou van Daveyton aan die Oos-Rand is verlede week Vrydag dood nadat die groep haar Donderdag aangeval het. “Ons wag op die uitslag van die nadoodse ondersoek om te bepaal of sy aan vergiftiging oorlede is,” het Dlamini gesê. Die New Age het Donderdag berig die vrou is na ŉ Nedbank-tak in Benoni om geld te trek. Die groep het haar aangeval, beroof en in ŉ motor gedwing voor hulle haar glo gedwing het om die gif te drink. Hulle het haar langs die N12 gelaat en sy kon haar selfoon gebruik om ŉ gemeentelid te skakel. Dié persoon het ŉ ambulans ontbied, maar die vrou is in die hospitaal oorlede.